Ivasamur klædningur brúktur til stór virki 9. juni brendi Varðin Pelagic á Tvøroyri og fimm dagar seinni brendi íbúðarháhúsið Grenfell Tower í London–felags fyri báðar bygningarnar var, at klædningurin innihelt sama slag av skúmplasti, sum skuldi bjálva. Og helst eru fleiri stórir nýggir bygningar í Føroyum gjørdir úr sama tilfari–hetta er ikki trygt sambært Arbeiðis- og brunaeftirlitinum. Blaðmaður:–Er tað trygt at byggja verksmiðjur upp við sonevndum sandwich-panelum, við eini bjálvandi kjarnu úr skúmplasti? Leivur Persson:–Eg havi spurt meg fyri á stovninum, og greiða svarið er nei, tað er ikki trygt. Í hesum mánaðinum brendi virkisbygningurin hjá Varðanum Pelagic á Tvøroyri í grund, og nakrar dagar aftaná brendu eini íbúðarháhús, Grenfell Tower, í London–felags fyri báðar bygningar var, at teir vóru klæddir víð líknandi tilfari, sum føroyski brunamyndugleikin longu í 2012 gjørdi vegleiðingar um, tí talan var um vandamikið tilfar. –Tilbúgvingarstovnur Føroya gjørdi eina vegleiðing longu í 2012, hvussu bjálvingartilfar úr til dømis selluplast/polystyrene/EPS skuldi handfarast. Hetta var nakað stovnurin gjørdi av sínum eintingum, tí illgruni var um, at bjálvingin ikki var handfarin rætt og kundi vera vandamikil, sigur Leivur Persson, stjóri á Arbeiðs- og brunaeftirlitinum. Tað er ivasamt hvussu nógv henda vegleiðing varð tikin í álvara, men hon er rættiliga greið, og vísir til gomlu KBB99 reglugerðina, sum ásetti, hvussu bygningar skuldu byggjast brunaliga forsvarligt. Á nýggjárinum fór henda reglugerð úr gildi, tá nýggja bygningsreglugerðin tók við. Ein sandwich-klædningur er ein liðugt bjálvaður klædningur, har bjálvandi evni verður lagt millum tvær stál-ella aluminiumplátur. Hetta er lætt og skjótt at arbeiða við, og neyðugt er ikki at bjálva umaftur, tá veggirnir eru settir upp–hon er líkasum innbygd. Tað ber eisini til at hava skúmplast millum tvær betongplátur, og tað er vanligt í byggielementum í dag. Tað ber eisini til at brúka annað tilfar enn skúmplast at leggja ímillum, millum annað mineralull, sum ikki brennur–men tá er talan um eina væl dýrari loysn, sum heldur ikki er líka løtt at arbeiða við. Lesið meira í blaðnum, sum er í sølubúðunum